P6_TA(2007)0210

Situaţia din Nigeria

Rezoluţia Parlamentului European din 24 mai 2007 privind recentele alegeri din Nigeria

Parlamentul European,

- având în vedere raportul privind rezultatele şi concluziile preliminare ale misiunii UE pentru observarea alegerilor în Republica Federală Nigeria din 23 aprilie 2007,

- având în vedere declaraţia privind principiile pentru observarea internaţională a alegerilor şi Codul de conduită pentru observatorii internaţionali la alegeri, comemorate la ONU la 27 octombrie 2005,

- având în vedere Comunicarea Comisiei din 11 aprilie 2000 privind misiunile de asistenţă şi observare electorală ale UE (COM(2000)0191),

- având în vedere articolul 103 alineatul (2) din Regulamentul său de procedură,

A. întrucât alegerile statale şi federale din 2007 din Nigeria nu au respectat normele internaţionale şi regionale elementare pentru alegerile democratice şi nu pot fi privite ca fiind credibile, libere şi corecte,

B. întrucât aceste alegeri nu s-au ridicat la nivelul speranţelor şi aşteptărilor poporului nigerian, care s-a implicat cu pasiune în procesul electoral şi a votat adesea în situaţii foarte dificile, demonstrând determinarea de a-şi exprima votul şi de a face uz de dreptul său democratic, în pofida existenţei în multe regiuni a unei atmosfere de nesiguranţă şi de teamă printre alegători,

C. întrucât misiunea UE de observare a alegerilor a conchis că alegerile au fost intens fraudate din cauza proastei organizări, a lipsei de transparenţă, a neregulilor procedurale răspândite, a existenţei unor dovezi semnificative de fraudă, în special în timpul procesului de colaţionare a rezultatelor, a intimidării alegătorilor în diverse stadii ale procesului electoral şi a disparităţii condiţiilor asigurate candidaţilor,

D. întrucât, în loc să garanteze dreptul fundamental al cetăţenilor de a vota liber, guvernul nigerian şi autorităţile electorale se fac vinovaţi fie de a fi sprijinit activ frauda şi violenţa, fie - cel puţin - de a fi ignorat încălcările drepturilor omului comise de susţinătorii partidului de la conducere şi de alte persoane,

E. întrucât, în ziua alegerilor statale, secţiile de votare au fost deschise fie foarte târziu, fie deloc, nu au dispus de materiale suficiente şi au avut un număr insuficient de funcţionari, dintre care mulţi nu aveau o pregătire adecvată,

F. întrucât adesea caracterul secret al votului nu a fost garantat din cauza lipsei cabinelor de votare şi a proastei dispuneri a secţiilor de votare, procedurile nu au fost urmate corect, monitorizarea independentă a fost parţial împiedicată şi există martori care au remarcat cazuri de vot exprimat de minori,

G. întrucât observatorii UE au raportat nereguli în timpul procesului de numărare şi de colaţionare, inclusiv incidente de perturbare, situaţii în care voturile nu au fost numărate, precum şi discrepanţe între rezultate, iar rezultatele secţiilor de votare nu au fost afişate public la nici un nivel al administraţiei electorale în întreaga ţară,

H. întrucât aceste probleme au condus la violenţă, care a degenerat în uciderea a cel puţin 50 de persoane şi în rănirea unui număr similar, pe parcursul zilelor care au precedat şi au urmat datei de 14 aprilie 2007, consacrată alegerilor statale, jumătate din ucideri având loc în regiunea Deltei Nigerului, şi întrucât aceste probleme au creat haos, inclusiv incidente cum ar fi furtul urnelor de vot de către grupuri de tâlhari,

I. întrucât remedierea unor deficienţe ar fi fost posibilă între alegerile din 14 şi din 21 aprilie 2007, iar partidele politice şi poliţia ar fi putut efectua acţiuni concrete în vederea creării unui mediu paşnic şi stabil,

J. întrucât în ziua alegerilor federale observatorii UE au observat acelaşi tip de nereguli ca şi cele din 14 aprilie 2007, şi anume umplerea excesivă a urnelor de votare, modificarea formularelor cu rezultatele oficiale, sustragerea de materiale confidenţiale privind votul, cumpărarea voturilor şi votul exprimat de minori,

K. întrucât rezultatul final la ambele tururi de scrutin a fost o victorie răsunătoare pentru Partidul Popular Democrat, aflat la putere, în unele cazuri 100 % dintre toate voturile fiind exprimate în favoarea PPD,

L. întrucât partidele politice, societatea civilă şi mass-media au exprimat rezerve serioase în ceea ce priveşte desfăşurarea alegerilor,

M. întrucât grupul de monitorizare a tranziţiei, cea mai mare organizaţie internă de observare a alegerilor din Nigeria, a solicitat repetarea alegerilor prezidenţiale,

N. întrucât Comisia electorală naţională independentă (CENI) nu s-a pregătit bine pentru alegeri şi nu a inspirat încredere printre participanţii la alegeri în ceea ce priveşte capacitatea şi imparţialitatea sa,

O. întrucât etapele pregătitoare ale alegerilor au scos la suprafaţă deficienţe în ceea ce priveşte nepărtinirea elementară care ar fi trebuit arătată faţă de opoziţie, transparenţă, înregistrarea alegătorilor şi respectarea statului de drept, preşedintele Olusegun Obasanjo încercând să excludă candidaţi,

P. întrucât preşedinţia Obasanjo a înregistrat realizări impresionante şi a promovat democraţia pe întreg teritoriul Africii, dar trebuie acum să consolideze aceste măsuri pozitive şi să se angajeze să deruleze alegeri libere şi corecte, în conformitate cu standardele internaţionale,

Q. întrucât femeile rămân reprezentate insuficient, atât în calitate de candidate, cât şi în administraţia electorală,

R. întrucât alegerile generale au oferit ţării posibilitatea de a experimenta pentru prima dată tranziţia puterii de la o conducere civilă la alta, consolidând astfel democraţia,

S. întrucât, dat fiind că în Nigeria locuiesc 140 milioane de persoane, reprezentând 250 de grupuri etnice, care trăiesc în 36 de state, fiecare cu propriul guvernator şi cu propria legislaţie şi, dat fiind că există 64 de milioane de alegători înregistraţi, aceste alegeri au fost cele mai ample alegeri organizate vreodată în Africa,

T. întrucât transparenţa şi credibilitatea alegerilor a afectat puternic situaţia internaţională a Nigeriei, precum şi calitatea relaţiilor bilaterale şi a cooperării economice,

U. întrucât, pentru ca un scrutin să fie credibil şi de succes, este necesară o implicare proactivă naţională, regională şi internaţională mai extinsă şi imediată, pentru a asigura protecţia împotriva violenţei şi manipulării electorale,

V. întrucât, în pofida caracterului profesional al activităţilor desfăşurate de misiunea UE de observare a alegerilor pentru consolidarea încrederii alegătorilor, în general, prin expunerea neregulilor, prin împiedicarea fraudei şi prin oferirea de recomandări pentru îmbunătăţirea procesului electoral, credibilitatea UE este afectată de absenţa unei politici post-electorale coerente atunci când se impune abordarea unor alegeri eşuate,

W. întrucât este în joc stabilitatea Nigeriei,

1. solicită adoptarea de către autorităţile competente şi de către părţile implicate a unor măsuri urgente de remediere pentru a reinstitui condiţiile pentru organizarea unor alegeri credibile şi transparente în Nigeria;

2. îndeamnă autorităţile nigeriene să investigheze de urgenţă, cu minuţiozitate şi în mod transparent neregulile apărute în cadrul alegerilor şi să ia măsuri imediate pentru remedierea situaţiei şi pentru a trage la răspundere pentru acţiunile lor pe autorii acestor nereguli;

3. solicită aplicarea unor măsuri concrete pentru instituirea unei administraţii electorale cu adevărat independente, pe deplin capabile să organizeze alegeri libere şi corecte;

4. afirmă că poporul nigerian are dreptul să beneficieze de alegeri noi, credibile, organizate de o CENI cu adevărat independentă şi eficientă; subliniază faptul că, în prezent, CENI nu poate face faţă provocărilor organizatorice şi logistice cu care se confruntă;

5. regretă faptul că Legea electorală din 2006 prezintă în continuare deficienţe în domeniul cerinţelor fundamentale de transparenţă, în special în ceea ce priveşte colaţionarea şi publicarea rezultatelor, şi solicită modificarea acesteia;

6. constată că ar putea fi instituit un comitet, constituit din membri ai Camerei Reprezentanţilor şi ai Senatului aparţinând tuturor partidelor, pentru a revizui procesul electoral şi pentru a face propuneri pentru alegeri noi şi credibile;

7. regretă faptul că, în pofida unei atmosfere îmbunătăţite, în care libertatea de exprimare şi cea de asociere au fost în general respectate în timpul campaniei, instanţele jucând în general un rol pozitiv şi independent, iar cetăţenii demonstrând un ataşament sincer faţă de democraţie, alegerile nu pot fi considerate credibile;

8. deploră faptul că, în pofida faptului că guvernul a desfăşurat masiv forţe poliţieneşti, militare şi ale serviciilor de securitate statale, alegerile au dus la moartea unor persoane, chiar înainte de începerea numărării voturilor şi uneori chiar înainte de exprimarea voturilor, cel puţin 200 de persoane, inclusiv candidaţi şi agenţi de poliţie, fiind ucise în incidente legate de alegeri;

9. invită autorităţile nigeriene, CENI şi partidele politice să ancheteze toate cazurile de violenţă şi să tragă la răspundere persoanele responsabile de acestea;

10. condamnă atmosfera de impunitate în cazul încălcării prevederilor electorale, imunitatea executivă şi practica de a angaja răufăcători pentru a comite acte de violenţă electorală şi solicită efectuarea de acţiuni concrete în acest domeniu;

11. invită guvernul nigerian să se abţină de la orice ingerinţă în acţiunile în justiţie care atacă procesul electoral şi invită partidele politice din opoziţie să folosească procedurile electorale judiciare, să se abţină de la utilizarea violenţei şi să sprijine medierea Uniunea Africană — Comunitatea Economică a Statelor din Africa de Vest (UA-CEDEAO) pentru a ţine alegeri noi, credibile, în scopul de a găsi soluţii la dificila situaţie post-electorală;

12. salută mecanismele instituite de Curţile de apel în vederea simplificării şi a tratării în timp util a recursurilor post-electorale, dar regretă faptul că partidele de opoziţie lezate care au înaintat petiţii Tribunalului pentru petiţii electorale încă aşteptau, la două săptămâni după votul prezidenţial, începerea audierilor corespunzătoare;

13. solicită educarea cetăţenilor în domeniul electoral şi al drepturilor civice şi subliniază nevoia găsirii unei soluţii pentru analfabetismul la scară largă, care interzice poporului nigerian accesul la presa tipărită şi care reprezintă, de asemenea, una dintre principalele piedici în calea participării la alegeri, mai ales pentru femei;

14. subscrie concluziilor misiunii UE de observare a alegerilor;

15. solicită Comisiei să transmită Consiliului şi Parlamentului European o propunere coerentă şi credibilă cu privire la politica post-electorală a UE, care să respecte libertatea de a alege a populaţiei ţării implicate, şi îşi exprimă temerea că politica "de rutină" în vigoare aduce atingere şi afectează negativ credibilitatea misiunilor UE de observare a alegerilor;

16. subliniază faptul că ajutorul dat Nigeriei de UE nu ar trebui acordat structurilor federale sau statale înainte de desfăşurarea unor noi alegeri credibile; evidenţiază faptul că poporul nigerian este cel care trebuie să se bucure de aceste fonduri, care ar trebui deci folosite pentru buna guvernare, democratizare, educarea alegătorilor şi pentru serviciile sociale elementare furnizate la nivelul comunităţilor locale, în special prin intermediul organizaţiilor societăţii civile;

17. invită Comisia şi delegaţia sa din Nigeria să se asigure că guvernul nu este implicat nici în selectarea proiectelor şi nici în punerea în aplicare a vreunei finanţări din cadrul Instrumentului european pentru democraţie şi drepturile omului, care este conceput în mod explicit pentru a funcţiona fără a avea nevoie de consimţământul ţării gazdă;

18. îndeamnă insistent guvernul federal să respecte drepturile omului şi să combată fenomenele endemice de corupţie, violenţă şi impunitate care au subminat procesul de guvernare într-o mare parte a ţării, în special la nivel statal şi local, şi care au ţinut majoritatea cetăţenilor nigerieni în stare de sărăcie, privându-i de asemenea de serviciile medicale şi de educaţie elementare;

19. invită autorităţile nigeriene să înceapă să negocieze cu populaţiile locale cu privire la viitorul regiunii Deltei Nigerului, în special în ceea ce priveşte dezvoltarea sa socială, economică şi de mediu;

20. subliniază că realizarea Obiectivelor de Dezvoltare ale Mileniului reprezintă un aspect-cheie al democraţiei, care contribuie la îmbunătăţirea dreptăţii sociale şi a dezvoltării economice;

21. încredinţează Preşedintelui sarcina de a înainta prezenta rezoluţie Consiliului, Comisiei, guvernelor şi parlamentelor statelor membre, guvernului nigerian, co-preşedinţilor Adunării Parlamentare Paritare ACP-UE, Preşedinţilor Comisiei şi Consiliului Executiv ale Uniunii Africane şi Comisiei şi Consiliului de Miniştri ale Comunităţii Economice a Statelor din Africa de Vest.

--------------------------------------------------